BTS บวกต่อ 1% ลุ้นรายได้ปีหน้าพุ่ง รับขึ้นค่าตั๋วเป็น 17-47 บ. ดีเดย์ 1 ม.ค. 66
BTS บวกต่อเนื่อง 3 วันทำการ วันนี้ขึ้นอีก 1% ตอบรับข่าวหลังประกาศขึ้นค่าตั๋วเป็น 17-47 บาท จากเดิม 16-44 บาท เริ่ม 1 ม.ค. 66 เชื่อช่วยหนุนให้รายได้ปีหน้าพุ่ง
BTS บวกต่อเนื่อง 3 วันทำการ วันนี้ขึ้นอีก 1% ตอบรับข่าวหลังประกาศขึ้นค่าตั๋วเป็น 17-47 บาท จากเดิม 16-44 บาท เริ่ม 1 ม.ค. 66 เชื่อช่วยหนุนให้รายได้ปีหน้าพุ่ง
30 พ.ย. 2565

ผู้สื่อข่าวรายงานว่า วันนี้ (30 พ.ย. 65) ราคาหุ้น บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS ณ  เวลา 11:20 น. อยู่ที่ระดับ 8.35 บาท บวก 0.10 บาท หรือ 1.21% สูงสุดที่ระดับ 8.35 บาท ต่ำสุดที่ระดับ 8.25 บาท ด้วยมูลค่าการซื้อขาย 73.58 ล้านบาท

โดยเบื้องต้นราคาหุ้น BTS ปรับตัวขึ้นต่อเนื่อง 3 วันทำการด้วยการค่อยๆปรับตัว ตอบรับว่าด้วยประเด็น นายสุรพงษ์ เลาหะอัญญา กรรมการผู้อำนวยการใหญ่ บมจ.ระบบขนส่งมวลชนกรุงเทพ (BTSC) ผู้ให้บริการรถไฟฟ้าสายสีเขียว ในกลุ่ม BTS ประกาศว่า ตั้งแต่วันที่ 1 ม.ค. 66 จะปรับราคาค่าโดยสารที่เรียกเก็บสำหรับรถไฟฟ้าบีทีเอส สายสุขุมวิท หมอชิต-อ่อนนุช และสายสีลม สนามกีฬาแห่งชาติ-สะพานตากสิน รวมส่วนต่อขยายสายสีลม กรุงธนบุรี และวงเวียนใหญ่ จากราคา 16-44 บาท ปรับเป็น 17-47 บาท
ทั้งนี้ BTS ระบุว่าการปรับราคาค่าโดยสารใหม่ยังต่ำกว่าเพดานอัตราค่าโดยสารสูงสุดตามสัญญาสัมปทานที่ 21.52-64.53 บาท ซึ่งที่ผ่านมาได้เปิดให้บริการมาถึง 23 ปี ตั้งแต่ปี 42 ปรับราคาไปเพียง 3 ครั้ง ครั้งล่าสุดคือวันที่ 1 ต.ค.60 จาก 15-42 บาท เป็น 16-44 บาท ซึ่งผ่านมากว่า 5 ปีแล้วที่ไม่ได้มีการปรับค่าโดยสาร ขณะที่สัญญาสัมปทานกำหนดให้บริษัทปรับค่าโดยสารได้ทุก ๆ 18 เดือนไม่เกินเพดานอัตราสูงสุด แต่บริษัทคำนึงถึงผลกระทบของประชาชนจึงได้มีการชะลอการปรับอัตราค่าโดยสารอย่างต่อเนื่อง
สำหรับผู้โดยสารที่ใช้ บัตรโดยสารเที่ยวเดียว (Single Journey Card) บัตรแรบบิทบุคคลทั่วไป (Adult) บัตรแรบบิทนักเรียน นักศึกษา (Student) จะคิดอัตราเดิมจนถึงวันที่ 31 ธ.ค.65 และจะเริ่มคิดอัตราค่าโดยสารใหม่ตั้งแต่วันที่ 1 ม.ค.66 เป็นต้นไป ส่วนบัตรแรบบิทสำหรับผู้สูงอายุ (Senior) จะยังคงได้รับส่วนลด 50% ของอัตราค่าโดยสารปกติ สำหรับผู้ที่ต้องการเดินทางแบบไม่จำกัดเที่ยว และระยะทางต่อวัน สามารถซื้อบัตรโดยสารประเภทหนึ่งวัน (One-Day Pass) ในราคา 150 บาท
นอกจากนี้ บริษัทยังจัดกิจกรรมส่งเสริมการตลาดที่มีความหลากหลาย อาทิเช่น โปรโมชั่นสะสมพอยท์จากการเดินทางเพื่อแลกเที่ยวฟรี (บีทีเอส ชาเลนจ์) นับตั้งแต่ออกโปรโมชั่นเมื่อวันที่ 1 พ.ย.64 ถึงปัจจุบัน มีผู้โดยสารแลกเที่ยวฟรีแล้วกว่า 4 ล้านเที่ยว และจะเริ่มโปรโมชั่นปีที่ 2 วันที่ 1 ม.ค.-31 ธ.ค.66 ยิ่งเดินทางมาก ยิ่งได้พอยท์มาก แลกเที่ยวฟรีได้ไม่จำกัด  พิเศษ 3 เดือนแรกผู้โดยสารรับโบนัสพอยท์เพิ่มจากการเดินทางเพื่อนำไปแลกเที่ยวฟรี ซึ่งจะช่วยให้ค่าโดยสารเฉลี่ยที่จ่ายมีอัตราใกล้เคียงกับอัตราค่าโดยสารเดิม